Kaare Dybvad Bek (S), 2025-03-28:
Tak for det.
I må nøjes med mig i den her omgang.
Nu har jeg været med til den her debat et par gange.
Jeg tror, at hr. Morten Messerschmidt sagde, at det var 10-15 år; jeg husker det, som om det går helt tilbage til VKO-flertallets dage, men det kan være, at jeg er oplyst forkert.
Jeg synes i hvert fald, at det har været den bedste af de debatter, jeg selv har haft glæden af at være med i.
Det var selvfølgelig dejligt at få slået fast, at Kim Edberg Andersen er fra Nordjylland.
Vi er mange, der har gået og tænkt over, hvor det egentlig var, han kom fra, men nu er det i hvert fald blevet sagt klart og tydeligt fire gange.
Nu kan vi ikke længere være i tvivl.
Undervejs har vi jo haft mange interessante overvejelser og også meget ærlige diskussioner om, hvad det er for nogle elementer, og hvad det er for nogle politikforslag, der reelt skaber den forankring og kærlighed til det danske samfund, som er nødvendig for, at man kan blive en del af vores samfund, og at vi kan sørge for, at vi kan fastholde de værdier, som vi bygger vores samfund på.
Jeg synes, det har været voldsomt interessant.
Der er blevet sagt et par ting, som jeg så bare vil følge lidt op på nu.
Nu har alle jo også mulighed for at stille mig spørgsmål, og så kan man jo følge op.
Hr. Mikkel Bjørn sagde, at vi giver udviklingsbistand til lande, som ikke tager deres egne statsborgere tilbage.
Så vidt jeg er orienteret, er det kun Iran, som har valgt ikke at tage deres egne statsborgere tilbage.
Når vi ikke udsender til eksempelvis Afghanistan, som blev nævnt, er det, fordi vi i Danmark har besluttet, at vi ikke udsender folk til Afghanistan – det kunne f.eks. være kvinder – fordi der er risiko for, at de bliver mishandlet, hvis de kommer derned.
Så det, som vi gik til valg på med »Retfærdig og realistisk«, mener jeg sådan set ord til ord er gennemført.
Så var der en diskussion om den her KLAR-alliance og idéen om at give folk lov til at komme til landet uden at have søgt en arbejdstilladelse.
Der er meget forvirring.
Til især den konservative ordfører kan jeg opfordre til at læse det interview, der var den 1. maj 2023 i Børsen, hvor der bliver sagt klart og tydeligt, at det for det første skal gælde alle typer virksomheder.
Der er ikke nogen lande, som vi ikke kan få arbejdskraft fra.
Så blev der sagt fra hr. Alex Vanopslagh, og jeg citerer: Vi har en tillid til, at virksomhederne opfører sig ordentligt.
Derfor er det godt, vi har nogle krav, som gælder, når man gerne vil have udenlandsk arbejdskraft ind i Danmark.
Hr. Mikkel Bjørn sagde også, at udlændingeloven fra 1983 åbnede op for udenlandsk arbejdskraft.
Det mener jeg er faktuelt forkert.
Den åbnede op for først og fremmest flygtninge.
Indtil 2002 kunne man kun få udenlandsk arbejdskraft til Danmark på to måder, enten ved at de var EU-borgere, eller ved at man godkendte det i den faglige organisation, som organiserede det.
Et eksempel kunne være et tidspunkt i slutningen af 1990'erne, hvor Cirkus Benneweis skulle bruge nogle artister udefra, og så spurgte man artistforbundet, om de mente, at der var ledige artister i deres forbund, og hvis der var det, kunne man ikke få folk ind.
Det var der så heldigvis ikke, så Cirkus Benneweis kunne godt få udenlandske artister ind.
Det var ligesom den måde, man fik arbejdskraft uden for EU til Danmark på.
Så der, hvor arbejdskraften for alvor begyndte at komme ind i Danmark, var først og fremmest med østudvidelsen.
Og så var det jo i den periode fra 2001 og frem til 2011, hvor Dansk Folkeparti havde en meget fremtrædende rolle, at man lavede ordninger som f.eks. greencardordningen og positivlisten for faglærte.
Det er ikke, fordi det har været ubetinget dårligt.
Positivlisten for faglærte og positivlisten for videregående uddannelser mener vi sådan set er fornuftige ordninger, som gør det, vi gerne vil med udenlandsk arbejdskraft, altså sørger for, at vi får folk, som er specialister, og som er højtlønnede.
Det har nogle virksomheder brug for.
Det, jeg bare opponerer imod, er, når det bliver en åben invitation, hvor man så har rigtig mange lavtlønnede, som kommer til landet, og som ikke kommer til at rejse hjem igen, når de er færdige med at lave det, de skal lave.
Så bliver der bare sagt heroppefra, at det er mærkeligt at blande international arbejdskraft og udlændinge sammen.
Der må jeg bare sige, at det synes jeg ikke at det er.
International arbejdskraft er jo i sagens natur udlændinge, medmindre det er danskere, der har boet i Katmandu hele deres liv og så søger om en arbejdstilladelse i Danmark, fordi de har mistet deres statsborgerskab, eller hvad man kan forestille sig.